2013ko azaroko hilabetekaria by Etxerat Elkartea - Issuu\nhilabetekaria 2 0 1 3 a z a r o a\n13 askatasunak, espetxeratzeak eta leku aldaketak\nhilabetekaria 2013ko azaroa\nAzaroak zapore gazi-gozoa utzi digu. 55 senide eta lagun urte luzeetan etxetik kanpo izan ondoren, azkenean etxera itzuli dira. Ezin ahaztu preso hauetako askok aspaldi etxean behar zutela izan. Zenbait kasutan zegokiena baino bederatzi edo hamar urte gehiago igaro dituzte espetxean. Aske geratu dira Estrasburgoko Giza Eskubideen Auzitegiak 197/2006 doktrina indargabetu eta eskubideak urratzen dituela esan ostean. Gainera, espetxean urte luzeetan bahituak izan diren gure senide eta lagunak espetxetik atera eta euren aurkako erabateko jazarpena jasan behar izan dute. Bai zenbait pertsonen aldetik, baina, baita zenbait politikariren eta bereziki zenbait komunikabideren eskutik ere. Euren aurkako kanpaina gogorra abiatu da zenbait komunikabidetan, eta euren zigorra bete eta hainbat urtetara azkenean kalera atera direnean, jarraipen itogarria eta bidegabea jasaten ari dira. Jada urratuak izan zaizkien eskubideak guztiz zapalduz. Zer bilatzen dan egoera hauekin? Zein da guzti honen helburua?\nBaina, jazarpen egoera hauek guk geuk, senide eta lagunok ere jasan behar izan ditugu. Esate baterako, azaroaren 14an Puerto I espetxearen kanpoan senide eta lagunok jasan behar izan genituen irain, mehatxu eta erasoak; edo Murciara bisitetara joandako furgonetak, itzuleran bai espetxe kanpoan eta baita autobian zehar ere jaso zituen harrikadak, euren bizitza arriskuan jarriz. Gure senide eta lagun izaera probesten dute gure aurkako jarrera zapaltzaile bat izateko, baina, ez dago eskubiderik! Gure senide eta lagunak euren eskubidez daude kalean, eta gu beraiekin gaituzte eta izango gaituzte; baina, nahikoa da! Ezin dugu onartu egoera hauek pairatzen jarraitu behar izatea eta gainera, erasotzen eta iraintzen gaituzten pertsona hauek inpunitate osoa izatea.\nEta ezin ahaztu 31 egun ezer jan gabe egin dituzten Sevillako euskal presoak ere. Euren oinarrizko eskubideen defentsan, jada muturrekoa bilakatu den egoera batean, muturreko borrokaldi luze hau aurrera eman behar izan dute. Eskaerak oso oinarrizkoak: mugagabeko isolamenduarekin amaitzea, euskal preso politikoak batera egotea, oinarrizko eskubideak errespetatzea, etengabeko zigor eta jazarpenekin amaitzea. Azaroaren 28an amaiera eman behar izan zioten hilabete lehenago hasitako gose grebari osasun arazoengatik, baina, egoera ez da inondik inora aldatu. Zuzendaria ez da presoengana gerturatu ere egin. Eta horregatik, orain guk eta gizarte osoak dugu Sevillako gure senideen egoera aldatzeko lanean jarraitzeko ardura. Guztion artean Sevillan dauden euskal preso politikoen eskubideak errespetatzea lortu behar dugu. Eta horretarako senide eta lagunok argi dugu sakabanaketarekin amaitzea ezinbestekoa dela. Sakabanaketak presoak euren ingurune sozial, afektibo eta kulturaletik urruntzeaz gain, Sevillan bizi duten egoera bezalakoak ematea ahalbidetzen du. Eta Murcian edo Puerton emandako senideen aurkako jazarpenak ematea ere ahalbidetzen du. Gure bizitzak arriskuan jarriz. Honegatik guztiagatik, gizartearen eta eragileen laguntzaz sakabanaketarekin amaitu, eta gure senide eta lagunak diren euskal preso politikoak, Euskal Herrian izatea lortu behar dugu berehala.\n4 hilabetekaria 2013ko azaroa\nsakabanaketa 527euskal preso politiko 81espetxetan sakabanatuta daude 395 preso espainiar estatuko 45 espetxetan sakabanatuta 115 preso frantziar estatuko 28 espetxetan sakabanatuta 5 preso Euskal Herriko 4 espetxetan daude preso bat Ingalaterrako espetxe batean Preso bat Sei Kondarrietako (Ipar Irlanda) espetxe batean Preso bat Portugalgo espetxe batean Preso bat Venezuelako espetxe batean 8 preso espetxeratze arinduan, pairatzen dituzten gaixotasunak direla eta\n77 euskal preso\n141 euskal preso Euskal Herritik 800 eta 1.000 kilometrotara dauden espetxeetan 117 euskal preso Euskal Herritik 600 eta 800 kilometrotara dauden espetxeetan 96 euskal preso Euskal Herritik 400 eta 600 kilometrotara dauden espetxeetan 80 euskal preso Euskal Herritik 400 kilometrotara dauden espetxeetan 6 euskal preso\nosasun eskubidea 197/2006 doktrinaren indargabetzearen ostean emandako askatasunak direla eta, gaixotasun larriak dituzten eta espetxean dauden presoen zerrendan 10 euskal preso politiko daude: Txus Martin, Aitzol Gogorza, Gari Arruarte, Josetxo Arizkuren, Jose Ramon Lopez de Abetxuko, Inma Berriozabal, I単aki Etxeberria, Jose Migel Etxeandia, Ventura Tome eta Ibon Fernandez Iradi. 10 presoek mota ezberdinetako gaixotasunak dituzte. Guztiak oso kezkagarriak, baina, egun benetan kezkagarria iruditzen zaigu Aitzol Gogorzaren eta Txus Martinen egoera. Hilabete honetan, maiz jardun dugu Sevillako presoek mugagabeko isolamenduan bizi duten egoeraren inguruan eta baita honek izan ditzakeen ondorioen inguruan ere. Bada, Txus Martinek hilabete luzeak daramatza bakarrik Zaballako espetxean. Txusek nahasmen eskizo-afektiboa du. Laguntza protokoloa ezarria du (bere buruaz beste egiteko arriskua duten presoei ezartzen zaie, eguneko 24 orduak lagun baten zaintzapean egoten direlarik). Bakartze luzeak eta isolamenduak eragin zuzena dute bere osasunean. Txusek ezin du bakartua egon, baina, hala ere jada hilabete luzez egoera horretan aurkitzen da. Bakartua dute Zaballako espetxean, inongo kiderik gabe (beste euskal preso politikorik gabe). Honek bere osasunean ondorio zuzenak dituen arren.\nAitzol Gogorza, berriz, Basauriko espetxean Patxi Gomezekin batera egon da azken hilabete honetara arte. Patxi Gomez kidea ezarria zuen 197/2006 doktrina indargabetu ostean aske geratu da eta Aitzol bakartua geratu da Basauriko espetxean. Aitzolek Obsesio Konpultsiboa du eta berak ere Laguntza protokoloa ezarria du. Beraz, Aitzolek ere konfiantzazko pertsona batekin egon beharko luke, bere osasun arazoengatik. Baina, Patxi aske geratu ostean, bestelako preso sozial bat jarri dute berarekin, konfiantzako pertsona bat, hau da, kide bat berarekin jarri beharrean. Honek bere osasun psikikoan ondorio latzak dituelarik. Gauzak honela, ezinbestekotzat jotzen dugu preso guztiengan eragin gogorrak dituen bakartzearekin amaitzea. Bereziki larria delarik Txus Martin eta Aitzol Gogorzaren kasua. Euren osasun arazoengatik ezinbestekoa baita biek konfiantzako pertsonak izatea eurekin.\nsalbuespen neurriak bizi osorako espetxe zigorra Estrasburgoko Giza Eskubideen Auzitegiak Ines del Rioren askatasuna eta 197/2006 doktrinaren indargabetzearen inguruko epaia eman ostean, jada 197/2006 doktrina aplikatua eta ezarria zuten irteera data igaro ostean, espetxean zeuden euskal preso politiko guztiak aske geratu dira. Guztira 55. Hala ere, oraindik bada beste preso multzo bat 197/2006 doktrina ezarria dutenak, baina, irteera data finkatu gabe dutenak. Preso hauei 197/2006 doktrina ezarri aurretik zuten irteera data birkalkulatu beharko diete dagozkien erredentzioak kontuan hartuta. Irteera data jada igaroa badute aske geratuko lirateke.\nFrantziar estatuan, bizi osorako espetxe zigorrari dagokionez, ez da urte kopuru maximorik, Europako beste estatuetan bezala. Biziarteko zigorrera (“perpétuité” deitzen duten neurria) kondenatua den preso batek baldintzapeko askatasuna eska dezake 15 urteren buruan (edo “segurtasun kondena” bete ondoan, kondenari neurri hau gehitzen bazaio), baina, erabakia Kondenen Aplikapenen Epailearen esku da, eta honek etengabe uka dezake. Preso sozial batzuek kasik 50 urte pasa dituzte Frantziako kartzeletan. Euskal preso politikoen artean, 4 neurri honen pean aurkitzen dira gaur egun : 24garren urtea betetzen ari diren Jakes Esnal, Frederik Haranburu eta Ion Kepa Parot, eta aurten kondenatu duten Mikel Karrera. Beste hainbat euskal presori bizi arteko zigorra eman diete “de facto” oso kondena luzeekin edota kondena ezberdinak akumulatuz.\nFrantziar estatua Tarascon Bapaume Bourg-en-Bresse Joux La Ville\nGose greba: Sevillako espetxean dauden euskal preso politikoek borrokaldi bat hasi zuten urriaren 28an, espetxean dituzten muturreko bizi-baldintzen salaketa egiteko. Azaroaren 28an, ordea, gose greba amaitutzat eman zuten, osasun arazoengatik. Gose greba amaitutzat eman zuten egunean, sei euskal preso zeuden gose greban. Hiruk utzi behar izan dute hilabetean zehar, izandako osasun arazoengatik; bi aske geratu ziren; eta beste bik hasieratik itxialdia burutu zuten. Zoritxarrez espetxeko bizi-baldintzak ez dira aldatu eta espetxeko zuzendaria ez da presoengan gerturatu, beraz, gose greba amaitutzat eman zuten arren euren eskubideen alde lanean jarraitzea gizarteari dagokio. Aipatu ere, gose greban zeudela Asier Arzalluzek azaroaren 23an, bisita izan zuen egunean, gaueko 22:00etan bere ziegan sartu ziren izugarrizko miaketa egitea; ordu horretan ziegak itxita daudela suposatzen da eta miaketak ez dira ordu horretan egiten. Beraien muturreko egoerak, espetxeetan eta espetxeetatik kanpo ere hainbat dinamika abiatzea eragin du: Azaroaren 19an: Sevillako euskal preso politikoen senide eta lagunek prentsaurreko bat eskaini zuten euren gertukoek bizi duten egoeraren berri emateko eta euren aldarrikapenak kaleratzeko. Azaroaren 25ean: Etxerateko ordezkaritza batek, euren artean Sevillan preso dagoen Txus Goikoetxearen bikotea, EAEko Giza Eskubideen Batzordean agerraldia egin zuen Sevillako egoeraren berri emateko. Lehenago Nafarroako Parlamentuan ere saiatu ginen testigantza ematen, baina, ez zen onartu. Azaroaren 26an: Sevillan dauden euskal preso politikoen herrietako EH Bilduko alkate eta zinegotziek presoen senideekin batera emandako prentsaurreko batean, euren elkartasuna adierazi zieten euren herritarrei; eta bide batez, herri ezberdinetan aurkeztu den mozioaren berri ere eman zuten. Azaroaren 29an: Iru単eako San Saturninoetako prozesioan udal korporazioari eta elizako ordezkariei Sevillako gure senide eta lagunen egoeraren berri eman genien, honen salaketa eginez.\nBorrokaldiak: Estremera: euskal preso politikoak azaroaren 29tik abenduaren 3ra itxialdia burutu zuten, espetxe berean dagoen Garikoitz Aspiazu bakartua (kiderik gabe) zutela salatzeko; Garikoitzek berak ere itxialdia burutu zuen. Duela hilabete batzuk Garikoitz bertara eraman zutenetik isolamendura eraman zuten eta bertan izan zuten bakartua. Euskal presoak saiatu ziren espetxeko zuzendariarekin hitz egiten egoera aldatzeko eta aukera ezberdinak planteatu zizkioten: txandaka isolamenduan egotea beste euskal presoak (Garikoitz bakarrik egon ez zedin) edo denak isolamendura eramatea. Baina, zuzendariaren jarrera aldatzen ez zenez, eta Garikoitzek bakarrik jarraitzen zuenez borrokaldiarekin hastea erabaki zuten. Abenduaren 3an amaitutzat eman zuten, ordea, Ruben Gelbentzu eta Jon Gonzalez isolamendura eraman zituztelako, Garikoitzekin batera.\nEspetxeetako egoerak okerrera Caceres: Urriaren 18an, Xabier Balanzategik miaketa jasan zuen ziegan. Funtzionarioen artean zuzendaria bera ere bazegoen. Handik egun batzuetara 3. moduluko guztiei egin zieten miaketa. Cordoba: Isolamenduko moduluan elkarrekin zeuden kideak patiora launaka ateratzera behartzen dituzte orain. Curtis: Janariaren murrizketak areagotzen ari dira, bai kantitateari eta baita kalitateari dagokionez ere. Navalcarnero - Granada: Urriaren 28an, bazkal ondoren Asier Rodrigez ziegara itzuli zenean preso sozial bat topatu zuen bere ziegan, bere gauzen artean. Asierrek preso sozialari zertan ari zen galdetzean, funtzionarioek agindu ziotela erantzun zion. Asier funtzionarioena protestan joan zenean, bultzaka hasi eta iraindu egin zuten. Ziegan sartu edo isolamendura eramango zutela esan zioten. Berak isolamendua hautatu zuen, eta oihuka eta bultzaka eraman zuten. Espetxe berean dagoen Egoi Alberdi ere isolamendura eraman zuten. Azaroaren 5ean, Asier Granadako espetxera lekualdatu zuten. Bertan isolamenduan sartu zuten, Navalcarneron funtzionario bat eraso zuela argudio bezala erabiliz. Egoi bakarrik geratu zen Navalcarneron. Isolamendutik atera eta beste modulu batera eraman zuten, baina, bakarrik dago eta protesta moduan astelehen eta asteazkenetan espetxeko janariari uko eta ostiraletan baraua egiten ditu.\nFleury: D3 moduluan gauetan astean 4-5 aldiz zenbaketak egiten hasi zaizkie, zarata handia ateraz. Zuzendariarekin eta arduradunarekin hitz egin dute, baina, esan diete beraiek gauetan espetxean ez daudenez, ezin dutela gertatzen dena kontrolatu. Eskubideen defendatzaileari eta espetxeko kontroladoreari idatzi diote egoera salatzeko. Lyon Corbas: Egoerak ez du hobera egin. Azaroaren 6an, berriro ere pisuz aldatu behar zutela agindu zieten. Eta lehenago ere protestan egon dira mitardean (zigor ziegetan) pisu aldaketa hau ez dutelako onartu nahi eta zuzendariarekin akordio bat dutelako. Honegatik hainbat protesta egin dituzte eta mitardean daude. Helburua zuzendariarekin biltzea da, euren aldarrikapenak helarazteko. Eskaera nagusia zuzendariarekin espetxeko bizi-baldintzen inguruan hitz egitea da. Bestalde, azaroaren 7an kartelak jartzeagatik disziplina batzordea zuten. Egun horretan, patio ordua iristean, Urko Labaka presoaren bila funtzionarioak joan ez zirenez, Urkok ateratzeko eskatu zuen. Erantzun moduan, funtzionarioek giltzak eginez lurrera bota zuten.\nKomunikazioak eta bisitak: Txabi Moreno Aranjuezera eraman zuten jaio berria den bere haurra ezagutzera, baina, ezagutu bezain laster berriro Villabona espetxera eraman zuten. Igor Gonzalez Aranjuezetik atera zuten, bertan bere bikotea eta semea daude. Aranjuezetik Badajozera eraman dute, familiarengandik urrun.\nsenide eta lagunak Senide eta lagunekiko jazarpena Soria: I単aki Loizagaren bikoteak aurrez aurreko bisita intimoa galdu zuen ukimenezko miaketa egitera behartu zutelako. Murcia: Azaroaren 16an, arratsaldeko 17:00ak inguruan, Murciara joandako senide eta lagunen furgoneta batek eraso bat jasan zuen, euren bizitza arriskuan jarriz. Astebururo bezala Murciara bisitara joan ziren senide eta lagunak Mirentxin Gidarien furgoneta batean. Murcia I-eko espetxeko bisitak amaitu ostean, Murcia II-ra joan ziren bertan zeuden senide eta lagunak jasotzera. Espetxe kanpoan ultra eskuindar itxura zuten lau pertsona ikusi zituzten, eta hauek bi harri bota zizkieten, kalterik eragin gabe. Furgoneta autobiara atera denean, ordea, kotxe bat beraien atzetik zihoala konturatu ziren, eta martxan zihoazela bost harri (hauetako batzuk tamaina handikoak) bota zizkieten furgonetara. Harriek txapan kalteak eragin zituzten, baina, benetan gerta zitekeena oso larria izan zitekeen. Istripu bat eragin baitzezaketen. Puerto I: Jose Antoni Lopez Ruiz presoa aske geratu zen azaroaren 14an ezarria zuen 197/2006 doktrina indargabetu ostean. Bere senide eta lagunak espetxera joan ziren bere bila eta bertan hainbat pertsonek iraindu eta mehatxatu egin zituzten.\nsenide eta lagunak Ana Gastesi iheslari politiko iruindarra hil zen azaroaren 6an Ipar Euskal Herrian, 83 urte zituela. Anak 27 urte zeramatzan etxetik kanpo, eta azkenean bere jaioterrira itzultzeko aukerarik gabe hil zen, Behe-Nafarroan. Etxerat elkarteak bere babesa eta elkartasuna adierazi nahi die Ana Gastesiren senide eta lagunei. Eta era berean, horrelako egoerak errepika ez daitezen euskal iheslari politikoek Euskal Herrian eta aske bizitzeko duten eskubidea aldarrikatzen dugu.\n2013ko ABENDUAREN 28an, Atarrabian. Argitu dezagun etxerako bidea...\nHatortxu Rock 16 Hatortxu Rock jaialdiak 16. edizioa eginen du abenduaren 28an. 1999. urtean sortu zuen musika atsegin zuen lagun talde batek. Errepresaliatuek eta haien senideek jasaten zituzten erasoak, trabak eta bidegabekeriak ikusita, salaketa lana egiteko eta bide batez sufrimendu guzti hori arintzen laguntzeko helburuarekin ekin zioten jaialdiari. Aurten, zoritxarrez, 16. edizioa izanen da. Zoritxarrez diogu, Hatortxu desagertzeko helburuarekin jaio zen jaialdia delako eta urtez urte gure helburua betetzen ez dela ikusi behar izaten dugulako: euskal preso politikoei eta euren senide eta lagunei modu ankerrean aplikatzen zaien sakabanaketa politika behin betikoz bukatzea, ikaragarrizko zigorra suposatzen duena, hori baita 16 edizio hauetan zehar aldarrikatu nahi izan duguna, etenik gabe.\nHatortxu Rock 16 egun bakarrean eginen da aurten, abenduaren 28an, azken urteetan bezala Atarrabia eta Burlata artean\ndagoen Entrecementerios deritzon eremuan. Ohi bezala, karpa erraldoi batean eginen dira kontzertuak, eta taldeek bi eszenatoki-\ntan joko dute, txandakatuz. Edizio honetako alderdirik azpimarragarrienetakoa da sarreren prezioa jaitsi egin dela, antolakuntzak ahalegin handia egin du zailtasun ekonomikoko garai hauetan jendeari jaialdira etortzeko erraztasunak emateko. Hala, aldez aurretik hartuz gero 15 euro balioko dute eta takillan 18 euro (interneten eta ohiko salmenta puntuetan izanen dira eskuragarri azaroaren 18tik aurrera). Ateak arratsaldeko 16:00etan irekiko dira eta kontzertuak 16:30ean hasiko dira. 12 taldek joko dute:\nHatortxu Rock osatzen dugun boluntario guztien partetik, abenduaren 28an Atarrabian egingo dugun 15. ediziora hurbiltzeko gonbitea luzatzen dizuegu. Arestian esan bezala, errepresaliatuek eta haien senideek eman ahal diegun laguntza osoa behar dute. Zatoz Atarrabiara eta zoko ilunenean ere, entzun dezatela gure elkartasun oihua:\nSOZIEDAD ALKOHOLIKA, KAOTIKO GOVERNORS ZE ESATEK FLITTER WILLIS DRUMMOND, OBRINT PAS EL TRONO DE JUDAS GLAUKOMA NON SERVIUM KAKEITAN LA RAÍZ. Taldeei buruz zerbait azpimarratzekotan,El Trono de Judas ikusteko azken aukera izanen da, izan ere, 17 urteren ondoren, eszenatokiak uztea erabaki dute. Halaber, Obrint Pas talde valentziarrak azken kontzertua eskainiko du Euskal Herrian, eta gero taldea epe zehaztugabean desegingo\nda. 2006tik jo gabe zegoen Flitter Lizarrako taldearen itzulera ere azpimarratu nahi dugu, eta baita Governors talde arrasatearrarena ere. Biek ala biek disko berria dakarte, Rabioso lehenak eta abenduaren hasieran kaleratuko duten Morphinapolis bigarrenak. Willis Drummond, Skakeitan, La Raíz eta Non Servium lehen aldiz igoko dira Hatortxu Rockeko taula gainera. Glaukomak Atarrabian estreinatuko du bere la berria, Vol. 2, urriaren 18an argitaratu zuena. Kaotikok eta La Raízek, bere aldetik, 2013an zehar kaleratu zituzten diskak aurkeztuko dizkigute.\nHATORTXU ROCK 16. EGUNA: LEKUA: ORDUA:\nABENDUAK 28 ATARRABIA (ENTRECEMENTERIOS) 16:30EAN\nSARRERAK: 15 € AURRETIK / 18 € BERTAN TALDEAK:\nhato r h ato r nes k a - m u t i l etxe ra ! hilabetekaria 2013ko azaroa\nSOZIEDAD ALKOHOLIKA, KAOTIKO, GOVERNORS, ZE ESATEK, FITTER, WILLIS DRUMMOND, OBRINT PAS, EL TRONO DE JUDAS, GLAUKOMA, NON SERVIUM, SKAKEITAN y LA RAíZ. INFORMAZIO GUZTIA: www.hatortxurock.org http://facebook.com/hatortxurock ttps://twitter.com/Hatortxurock\naskatasunak Azaroaren 8an, Entzutegi Nazionalak Estrasburgoko epaia betez, aske geratu ziren: Patxi Gomez (Ortuella), Joseba Artola (Bilbo), Txomin Troitiño (Donostia), Elias Fernandez (Bermeo), Isidro Garalde (Ondarru), Jokin Sancho (Iruñea), Iñaki Urdiain (Barañain) eta Luis Mari Azkargorta (Bergara). Jon Aginagalde (Donostia), azaroaren 11n. Azaroaren 8ko plenoan ezarria zuen doktrina indargabetuta. Azaroaren 14an, Entzutegi Nazionalak aplikatua zuten 197/2006 doktrina indargabetu ostean, aske geratu ziren: Inma Noble (Hernani), Antxon Lopez (Elorrio), Pakito Lujanbio (Hernani), Josu Diaz de Heredia (Gasteiz), Peio Odriozola (Tolosa), Juan Mari Gabirondo (Itziar), Kepa Rezabal (Lasarte), Mitxel Turrientes (Lasarte), Jose Felix Zabarte (Elorrio), Maritxu Uzkudun (Errezil), Gonzalo Rodriguez (Ezkio-Itsaso) eta Raul Ibañez (Basauri). Lander Fernandez (Bilbo) eta Aingeru Cardaño (Bilbo), azaroaren 18an. Epaiketan absolbituak izan ondoren. Ibai Mateo (Iruñea), azaroaren 18an. Espainiaratu ostean, epailearen aurretik pasa eta aske geratu zen. Juan Carlos Arruti (Azpeitia), azaroaren 19an. Ezarria zuen 197/2006 doktrina indargabetzean. Azaroaren 20an, aplikatua zuten 197/2006 doktrina indargabetzean aske geratu ziren: Juan Jose Zubieta (Lekunberri), Jesus Mari Zabarte (Arrasate), Xabier Goldaraz (Mugiro), Maitane Sagastume (Donostia), Jokin Urain (Mendaro), Josetxo Etxeberria (Donostia), Manu Gonzalez (Laudio), Juan Jose Legorburu (Zornotza) eta Ramon Uribe (Usurbil). Iñaki Iribarren (Iruñea), azaroaren 21ean. Zigorra beteta. Koldo Aparicio (Basauri), azaroaren 23an. 18 urte espetxean igaro ostean. Marian Aramendi (Zestoa), azaroaren 23an. Zigorra beteta. Pagoa Zulueta (Leioa), azaroaren 24an. Zigorra beteta. Azaroaren 26an, aplikatua zuten 197/2006 doktrina indargabetzean aske geratu ziren: Jabi Martinez (Usansolo), Iñaki Fernandez de Larrinoa (Gasteiz), Santos Berganza (Amurrio), Inma Pacho (Bilbo), Nicolas Francisco (Lasarte), Jon Ander Urkizu (Pasai San Pedro), Iñaki Orotegi (Lasarte), Iñigo Akaiturri (Zornotza), Juan Ignacio Delgado (Legazpi), Jesus Mari Mendinueta (Arbizu), Gotzone Lopez de Luzuriaga (Agurain), Jose Angel Biguri (Menagarai) eta Iñaki Erro (Iruñea). Teresa Toda, azaroaren 27an. Zigorra beteta. Azaroaren 27an, aplikatua zuten 197/2006 doktrina indargabetzean aske geratu ziren: Kepa Solana (Legazpi), Josune Onaindia (Barakaldo), Iñaki Zugadi (Barakaldo), Gabriel Zabala (Pasai San Pedro), Jose Ramon Martinez de la Fuente (Gasteiz). Iñaki Gonzalo (Getxo), azaroaren 29an. Ezarria zuen 197/2006 doktrina indargabetzean. Antton Troitiño (Donostia), azaroaren 29an. Ezarria zuen 197/2006 doktrina indargabetzean.\nleku aldatzeak Destino Aldaketa ESPAINIAR ESTATUA Iñaki Arietaleaniz (Bergara), Soto del Real-etik Alcala Meco-ra. Txabi Moreno (Sopela) Aranjuez-etik Villabona-ra. Asier Rodrigez (Santurtzi), Aranjuez-etik Granada-ra. Asier Badiola (Ondarru), Valencia II-tik Valencia III-ra. Lierni Armendariz (Beasain), Aranjuez-etik Valencia III-ra. Santi Arrospide (Lasarte), Zuera-tik Villena-ra. Igor Gonzalez (Bilbo), Aranjuez-etik Badajoz-era. Jon Kepa Preciado (Santurtzi), Extremera-tik Algeciras-era. Iker Mendizabal (Bilbo), Muret Seysses-etik espainiaratu eta Soto del Realen espetxeratu zuten. Kemen Uranga (Ondarru), Ingalaterratik espainiaratu eta Soto del Realen espetxeratu zuten. Ismael Berasategi (Eibar), Fresnesetik espainiaratu eta Soto del Realen espetxeratu dute. Oihana Mardaras (Barakaldo), Fleury-tik espainiaratu eta Soto del Real-era.\nFRANTZIAR ESTATUA Iker Mendizabal (Bilbo), Muret CD-tik Muret Seysses-era. Julen Atxurra (Lekeitio), Saint Maur-etik Fresnes-era.\nDiligentziak ESPAINIAR ESTATUA Josetxo Arizkuren (Iruñea), A Lama-tik Navalcarnero-ra, eta berriro A Lama-ra. Gorka Martinez (Urduliz), Murcia I-etik Valdemoro-ra. Gotzon Aranburu (Hernani), Villena-tik Valdemoro-ra. J. Mari Etxeberria (Orereta), Puerto III-tik Valdemoro-ra. Txetxu Barrios (Atarrabia), Valdemoro-tik Granada-ra. Bea Etxebarria (Bilbo), Cordoba-tik Soto del Real-era. Dani Pastor (Bilbo), Puerto III-tik Navalcarnero-ra. Iñigo Zapirain (Bilbo), Jaen-etik Aranjuez-era. Aitor Fresnedo (Potugalete), Valdemoro-tik Albocasser-era. Gorka Palacios (Barakaldo), Valdemoro-tik Ocaña I-era.\nFRANTZIAR ESTATUA Ismael Berasategi (Eibar), Moulins-etik Fresnes-era. Asier Bengoa (Gasteiz), Fleury-tik Réau Sud Francilien-era. Juan Ramon Karasatorre (Donostia), Saint Martin de Ré-tik Bordeaux Gradignan-era.\netxerat Azaroak 19. Sevilla II espetxeko euskal preso politikoen senide eta lagunek euren gertukoek espetxe horretan bizi duten egoeraren berri eman eta honen salaketa egin zuten Donostian eskainitako prentsaurreko batean. Azaroak 25. Etxerateko ordezkaritza batek, euren artean Sevillan preso dagoen Txus Goikoetxearen bikotea, EAEko Giza Eskubideen Batzordean agerraldia egin zuen Sevillako egoeraren berri emateko. Lehenago Nafarroako Parlamentuan ere saiatu ginen testigantza ematen, baina, ez zen onartu. Azaroak 26. Sevillan dauden euskal preso politikoen herrietako EH Bilduko alkate eta zinegotziek presoen senideekin batera emandako prentsaurreko batean, euren elkartasuna adierazi zieten euren herritarrei; eta bide batez, herri ezberdinetan aurkeztu den mozioaren berri ere eman zuten. Azaroak 29. Iru単eako San Saturninoetako prozesioan udal korporazioari eta elizako ordezkariei Sevillako gure senide eta lagunen egoeraren berri eman genien, honen salaketa eginez.\nEuskal Preso Politikoen Kolektiboa 527 EUSKAL HERRIA: 5 BASAURI 1.Gogorza Otaegi, Aitzol\nESPAINIAR ESTATUA: 395 A LAMA (Pontevedra) - 730 km\ngaixotasun larriak dituzten presoak Jesus MÂŞ MARTIN HERNANDO (Basauri) : Zaballa. 1960. urtean jaioa. 2002an atxilotua. Nahasmen eskizo-afektiboa delirio osagarriarekin. Josetxo ARIZKUREN RUIZ (IruĂąea) : A Lama (A CoruĂąa). 1958an jaioa. 1999an atxilotua. Kardiopatia iskemiko larria. Kateterismoa: Stent hodi batean. Jose Ramon LOPEZ DE ABETXUKO LIKINIANO (Gasteiz): Villabona (Asturias). 1949an jaioa. 1989an atxilotua. Bradikardia sintomatikoa. Fibrilazio aurikularra, Prostatako adenoma. Inmaculada BERRIOZABAL BERNAS (Zegama/Elorrio): A Lama (Pontevedra). 1951ean jaioa. 2009an atxilotua. Psoriasi artropatia, Diabetesa (DM-II), Diabetes oina, hipertentsioa, azkazaletako psoriasia, Asma bronkiala, belaunetako protesia. Gari ARRUARTE SANTA CRUZ (Hernani): Almeria. 1980an jaioa. 2003an atxilotua. Espondilitisa. IĂąaki ETXEBERRIA MARTIN (IruĂąea). Topas (Salamanca). 1964ean jaioa. 1996an atxilotua. Eboluzio luzeko Miopia Magnoa. Eskuineko begiko erretina hemorragia, Ikusmen zorroztasunaren galera, ezkerreko begiko afaquia. Aitzol GOGORZA OTAEGI (Orereta) - Basauri. 1975ean jaioa. 1999an atxilotua. Obsesio Konpultsio Nahastea. Jose Miguel ETXEANDIA MEABE (Larrabetzu) - Topas (Salamanca).1960an jaioa. 2003an atxilotua. Nahaste obsesibo konpultsiboa, Hepatitis C. Ibon FERNANDEZ IRADI (Hernani) â€“ Lannemezan (Frantziar estatua). 1971ean jaioa. 2003an atxilotua. Esklerosi anizkoitza. Ventura TOMĂ‰ QUEIRUGA (Tafalla) â€“ Murcia I. 1953an jaioa. 2011n atxilotua. Prostatako adenomakartzinoma.\nESPETXERATZE ARINDUA 1. Juan Pablo Dieguez Lopez 2. Jose Luis Elkoro Unamuno 3. Jose Ramon Foruria Zubialde 4. Mikel Gil Cervera 5. Belen Gonzalez PeĂąalva 6. Milagros Ioldi Mujika 7. Ibon Iparragirre Burgoa +VBO+PTF3FHP7JEBM\n2013ko azaroko hilabetekaria\nAzaroan zehar espetxeetan eta espetxeetatik kanpo emandako gertaeren berri ematen duen Etxeraten hilabetekaria


Haserrea adierazten dugu Gorenak Atristaini ezarritako zigorra ez berraztertzeagatik Etxerat\nHaserrea adierazten dugu Gorenak Atristaini ezarritako zigorra ez berraztertzeagatik\nETXERAT (2022-VI-2). Etxeratetik gure haserrea adierazi nahi dugu Espainiako Auzitegi Gorenak Xabier Atristaini ezarritako zigorra ez berraztertzeko hartutako erabakiaren aurrean, Giza Eskubideen Europako Auzitegiak aho batez emandako epaiaren ondoren.\nEuropako Auzitegiak aho batez emandako epaiaren ondoren. Estrasburgoko epaiak ondorioztatu duenez, presoak ez zuen epaiketa justurik izan, atxilotu zuteneko inkomunikazioan ez baitzioten konfiantzazko abokatua izendatzen utzi.\nEstrasburgoko epaiaren berri izatean eskatu genuen bezala, Espainiako Auzitegi Gorenak jurisprudentzia berria aplikatu behar zuen, preso asko aske uztea ahalbidetuz; izan ere, publikoa eta nabarmena denez hainbat preso daude, gure senideak direnak, inkomunikazio eta torturapean autoinkulpatuak, konfiantzazko abokaturik ez zituztelarik izan atxiloaldian.\nJustu kontrako norabidean, fiskaltzaren aurretiazko irizpide-aldaketarekin bat eginez, Espainiako auzitegiak Europako epaiak zehazten duen gakoa saihesten du, hau da, inkomunikazioak aldi horretan lortutako ustezko froga-elementu guztiak baliogabetzen ditu. Beste behin ere, gure ezintasuna adierazten dugu gure senide presoen kasuan ibilbide juridiko-penitentziarioak blokeatu nahi dituzten sektore inmobilisten aurrean. Izan ere, euskal preso askok aske egon beharko lukete, legeria arrunta edo, kasu honetan bezala, Europako epai bat aplikatuko balitzaie.\nAraba - Kutxa Plaza, 7 - 01012 Gasteiz - Tfnoa: 945123238\nBizkaia - Sarrikoalde 3, behea - 48015 Bilbo - Tfnoa: 690194803\nGipuzkoa - Kale Nagusia 50, 1-erd - 20120 Hernani - Tfnoa: 676784172\nNafarroa - Navarrería 15, 2ezk - 31001 Iruñea - Tfnoa: 682107382


Proiektuak | Albeniz Sukaldeak\nProiektuak eta Diseinua\nEstilo Nordikoa estilo erraz, funtzional eta erosotzat hartzen da. Dekorazio mota honen ideia nagusia, espazioa erabiltzen ez diren piezez gehiegi ez betetzea, eta kolore txuria erabiltzea da. Elementu naturalak estilo honetako xehetasunak dira, eta zura da ezagunena.\nProiektu honen ikuspegia eta helburua Nordiko estiloaren balioak eta ideiak islatzea izan da. Sukaldea eta haren ekipamendua bigarren mailan geratzen dira, hórrela erlaitza eta bertan egunero erabiltzen diren elementuak gailentzen dira.\nEspazio osoaren antzera, Dekton materialaren enzimera eta bere frentea zuriak dira. Plaka, 80 cm-koa da, zubidun 4 su emanez sukaldeari. Kanpaia elementu handi eta sendoa denez, sabaian jartzea erabaki da, oharkabean pasa dadin eta lehen begiratuan ikus ez dadin. Gainerako gelaren tonuaren arabera, sabaiko kanpaia ere zuria da.\nZutabez osatutako bi eremu ere badaude:\nLehenengoan, etxetresna elektriko hauek aurkitzen dira: labea, mikrouhina eta ardoteka. Ezkerrean, 75 cm-ko hozkailu handi bat dago. Bigarren zutabe-eremua ez da lehen begiratuan nabaritzen, sukaldeko ikus-eremutik kanpo geratzen baita. Proiektuan erantsitako paret baten bidez bereizten da, barraren ondoren, arropa zikinaren saskiaren parean. Eremu honetan, eskoberoa, garbigailu eta lehorgailua eta despentsero bertikal bat aurkitzen da.\nLOTURA DUTEN PROIEKTUAK\nMINIMALISTA ETA SOFISTIKATUA\nNATURALA ETA BEREZKOA\nCopyright © 2021 Albeniz Sukaldeak.


Wikiloc - ibilbideak Iñarbil-HAUTZA-Elhorrietako Lepoa-Iñarbil - Iñárbil de Errazu, Navarra (España)- GPS track\nsenderismo (Ibilbide senderismo en Espainia → Nafarroa → Iñárbil de Errazu )\n1.303 94 1000\nNondik gertu Iñárbil de Errazu, Navarra (España)\n(2019-04-18) Arratsalde pasako mendi ibilaldia. 3.5 orduko iraupena.\n900 metroko desnibela.\nIñarbilko etxaldeetan zehar egiten den hasierako zatia. Tarte honetan pista zabala dago.\nHasierako tartea, hemen haritz eder batzuk ikusi daitezke.\nIgoeraren lehen erdian dagoen harkaiztegia. Malda ona duen tartea ere bada. Jarraian gune zelaitsuagora irtetzen da. Beti ere mendiaren hertzetik jarraituz.\nMendi handi honen tontorra, eremu nahikoa zabala dago gainean, belardi eta harkaitz guneekin.\nLehen zatiak malda izugarria du baina ez da luzea, gero pagadian sartzen gara Elorrietako Lepoara arteko bidean eta tarte honetan senda nabariagoa da.\nElhorrietako Lepoa eta harrespilak\nBaztan eta Baigorri aldeak bereizten dituen lepoa, bertan Euskal Herriko harrespila soro handi bat ere ikusi daiteke.\nElorrietako borda eta bunkerra\nElorrietako borda lepoan bertan dago eta berrituta eta egoera onean. Beherago II Mundu Guda garaiko bunker bat ere ikusi daiteke, honelako ugari daude Nafarroa Pirineotako muga inguretan.\nTxangoaren amaierako zatia, hemen Iñarbil aldeko etxaldetara itzultzen gaituen pista jarraituko dugu, Hautza mendia ere ondoan ikusiko dugu uneoro.\nIñarbil, amaiera puntua\nKaixo, zure lagunak ibilbide interesgarri hau topatu du Iñarbil-HAUTZA-Elhorrietako Lepoa-Iñarbil https://eu.wikiloc.com/ibilbide-senderismo/inarbil-hautza-elhorrietako-lepoa-inarbil-35392018 Ondo izan, Wikiloc - Rutas del Mundo


Lurrun(ezko) trenak eta egur(rezko) estufak Sustatu.eus - Teknologia albisteak\nLurrun(ezko) trenak eta egur(rezko) estufak\n2005-07-15 : 10:07\nOrain dela gutxi irrati batean entzun nion bati Azpeitiko lurrunezko trena gora eta Azpeitiko lurrunezko trena behera. Harrituta geratu nintzen, halako astakeriarik gutxitan entzuten zaio-eta ustez hiztun on bati.\nLehendik ere banekien, bati edo besteri entzunda, ez dakit zein etxetan, egurrezko estufa erabiltzen dutela\nHori guztia jakinda, pentsatu dut zer irudituko ote zaien beste hizkuntza batzuetako hiztunei jakingo balute Euskal Herrian lurrunez egindako trenetan gabiltzala eta egurrez eginiko estufekin berotzen ditugula gure etxeak.\nMartxa honetan laster entzungo dugu ur boteila barik urezko boteila.\n2005-07-15 : 14:22\nUdarekin batera, dirudienez, iritsi da albiste-lehortea. Hori, ordea, ez litzateke aitzakia izan behar sustatuzaleoi goikoa bezalako\nMundu guztiak daki -Brunonekua jaun/andreak izan ezik, antza- ezen "lurrunezko trena", "lurrunez egidako trena" ez ezik, "lurrunez funtzionatzen duen trena" ere badela.\nNola esaten diozu zuk, bada, "uraren lurrunez dabilen makina"ri? Horixe ba.\nSegi ustezko "astakeriak" salatzen.\n2005-07-15 : 14:55\nUraren lurrunez dabilen makinari "lurrun-makina" deitu dakioke. "Lurrunezko makina" erderakada galanta besterik ez da "máquina de vapor", "estufa de butano", eta antzekoen antzera. Horrelakoak salatzea dugu bide onena euskara jatorra mantendu eta bide onetik bideratzeko.\n2005-07-15 : 16:34\nIrakurleen defendatzaileari: mesedes, ahulkia, lehioa, telebizta... hitz hauek irakurrita badakigu zertaz ari diren, baina horrek ez du esan nahi ondo idatzita daudenik, eta gaizki dauden neurrian zuzendu egin behar dira; berdin "lurrunezko trena"rekin. Eta horrelakoak azkar salatu eta konpondu behar diral, batez ere komunikabideetan.\n2005-07-15 : 16:54\nLehenbiziko partearekin ados, Xabi. Esan daiteke, gainera, lurrun-makina normalizatu dela, eta egoki deritzot.\nHori horrela delarik ere, ordea, jendeak nola esan izan dio halako trenari? Googlen bilaturik, baporezko tren eta baporezko makina zenbait aurkitu ditut, eta ez, aldiz, bapore-tren edo lurrun-tren. Ez dakit ez ote dugun joera, esate baterako, baporezko tren jator eta herrikoitzat jotzeko eta aldiz lurrunezko tren entzutean txistea egiteko.\nIrakurlearen Defendatzaileak esan duen bezala, lurrunezko esanda bi gauza adierazten direla uste dut nik: zerez osatua eta zerez dabilena.\nAla inork ez du esaten, adibidez, Kotxe hori gasolinazkoa da, ala diesela?\nHauek guztiak debekatu behar ote ditugu orain?\ngasezko labe, erresistentziazko labe, infragorrizko labe, egur-ikatzezko labe\ngasolinazko motor, gasoliozko motor, hidrogenozko motor\nBatzuk oso seguru zaudetela ikusten dut, baina... Nik, gehienez ere, dudakoen sailean sartuko nituzke (egokitzat dauzkat, esan dudan bezala); ez, inola ere, besterik gabe salatzekoen sailean.\n2005-07-15 : 17:39\n> Uraren lurrunez dabilen makinari "lurrun-makina" deitu dakioke.\nBai, jakina: besterik adierazi ezean, suposatu behar da lurruna urarena dela, baina nire galderaren koxka horixe zen, hain zuzen: nola esaten diozu URAREN (eta ez beste likidoren baten) lurrunez funtzionatzen duen makinari? Hona nire erantzuna: ur-lurrunezko makina. Zein da zurea?\npd: Patxik emandako azalpen eta adibide guztiekin bat nator.\npd2: Xabi: ziur zaude lurrun-makina ez dela lurruna egiteko makina? Bai: "lurrun-makina"k bi adiera posible ditu. "Lurrunezko trena"k bezalaxe.\n2005-07-15 : 17:52\nZuk jarritako adibideen eta "lurrunezko trena"ren artean bada aldea: ahulkia, lehioa, telebizta... ez dira forma zuzenak (nahiz eta haien esanahia ulertzen dugun). "Lurrunezko trena", berriz, zuzena da ("lurrun-trena" bezalaxe). Zure ustez ez, bistan denez. Zergatik? Zer bekatu du "lurrunezko trena"k?\n2005-07-15 : 21:46\nMomentuz arau horiek Euskaltzaindiak ematen ditu. Hasi Azkueren "Morfología vascatik" Miren Azkarateren "Hitz elkartuen idazkera zuzena" liburura forma zuzena: lurrun-makina. Bestea ez da zuzena erderakada delako.\n2005-07-15 : 22:05\nFormaz zuzena da, baina ez du zuek eman nahi diozuen esanahia, beste bat baizik. Nire ustez, behintzat.\n2005-07-16 : 03:38\nEz da nik zer esanahi eman nahi diodan edo ez diodan, baizik hiztunek nola esaten duten.\nNire galderak: 1) nola esan edo esaten dute euskaldunek "tren de vapor"; 2) nola esan dute edo esaten dute "cocina de leña/carbón"; 3) edo "motor de gasolina"; 4) edo "termómetro de mercurio"; 5) edo "calentador de butano". Galderak egiazkoak dira.\nNire erantzunak: 1) nik ez dakit, ez baitiot inori entzun; irakurri dudana bakarrik (eta goizean esan dut zer irakurri dudan); 2) nik entzun dudanez, "egurrezko/ikatzezko kozina/sutegia/sukaldea/ekonomika"; 3) nik "gasolinazko motorra" esango nuke, eta ez bestela: 4) nik "merkuriozko termometroa" esango nuke, eta halaxe irakurri dut; 5) nik "butanozko berogailu" esango nuke, eta halaxe irakurri dut; dudarik ez daukat --badaezpada diot-- "butano-bonbona" esaten eta esan behar dela eta ez "butanozko bonbona".\n"Oinezkoak" oin edo oinki handi batzuk ote dira, eta "zaldizkoak", berriz, zaldiz egindako zer harrigarriren batzuk?\n2005-07-16 : 12:46\nHiztunek modu batera edo bestera esateak ez du esan nahi ongi edo gaizki dagoenik. Zenbat jendek esaten du "atzo kalean ikusi zintudan"? Nire inguruan gehiago esaten da "ikusi nizun"; formaz ez da okerra, baina ez du guk eman nahi diogun esanahia. Beraz, okerra da, nahiz eta hiztun askok horrela esan. Ba lurrunezko trenarekin, berdin.\n2005-07-18 : 16:11\n> Orain dela gutxi irrati batean entzun nion bati Azpeitiko lurrunezko trena gora eta Azpeitiko lurrunezko trena behera. Harrituta geratu nintzen, halako astakeriarik gutxitan entzuten zaio-eta ustez hiztun on bati.\n> Hiztunek modu batera edo bestera esateak ez du esan nahi ongi edo gaizki dagoenik. Zenbat jendek esaten du "atzo kalean ikusi zintudan"? Nire inguruan gehiago esaten da "ikusi nizun"; formaz ez da okerra, baina ez du guk eman nahi diogun esanahia. Beraz, okerra da, nahiz eta hiztun askok horrela esan. Ba lurrunezko trenarekin, berdin.\n> Adibide batzuk:\n1969-1990 Euskara Batua Ikasliburuak Elhuyar 0072\n1969-1990 Euskara Batua Saio-liburuak TxaloPT/3 0058\nKatuagatik eman zioten diruaz butanozko estufa bat erosi zuen amonarentzat.\n[12/5] Hiztegi Terminologikoa\nSailkapena: Merkataritza. Lan-harremanak | Etxetresna elektrikoak | Linea zuriko etxetresna elektrikoak\neu butanozko berogailu\nes estufa de butano\nfr poêle à butane\n[12/6] Hiztegi Terminologikoa\neu kerosenozko berogailu\nes estufa de queroseno\nfr poêle à kérosène\n[12/9] Hiztegi Terminologikoa\neu ikatzezko berogailu\nes estufa de carbón\nfr poêle à charbon\n2005-07-20 : 12:50\nIrakurri ditut egunotan agertu diren nire artikuluaren erantzunak, eta argibide batzuk egin nahi ditut nik plazaratu eta gaitzetsiriko adibide baten gainean:\nLehenengo eta behin esan behar dut nire artikulutik segitzen denez, hiru adibideek balio designatzailea (izendatzailea) dute. Horren arabera esan behar da, nire ustez\nGogoko ditut lurrun trenak\nAurten lau lurrun tren ikusi ditut\nLurrun trenetan gustura ibiltzen naiz\nHorien ordez esanez gero\nGogoko ditut lurrunEZKO trenak\nAurten lau lurrunEZKO tren ikusi ditut\nLurrunEZKO trenetan gustura ibiltzen naiz\ntxarto daude, nire ustez.\nNoiz dago zuzen erabilita lurrunEZKO trena? Testuinguruak -situazionalak edo hizkuntzazkoak- eskatuta, esaterako:\nNik gurago ditut ikatzez dabiltzan trenak baino lurrunEZKOAK\nNik horrelakoxetan ikusten dut erabilgarri ZKO atzizkia, baina kontura gaitezen trena hitza ez dela erabiltzen, elipsituta dagoela. Ikusitako zirkunstantzietan -edo antzekoetan- soilik erabili daiteke aitatutako atzizkia, baina ez balio designatzailearekin.\nSintagma eztabaidagaiak honako estruktura hau dauka:\n[Izena + -ZKO atzizkia] + [Izena]\nEta ez du tradiziorik balio designatzaile aldetik. Batetik, jotzen badugu Hitz elkartuak euskaraz liburura, Miren Azkaratek idatzia, apartadu bat dago IV sailean, laugarrena eta izena du -EN/-KO atzizkia duten osagaiez eratuak. Bertan ez da agiri adibide bat bera ere -ZKO atzizkidunik (bai etxeko-andre, erriko-etxe...).\nBestetik, hartzen badugu HITZ-ELKARKETA/3 liburua, Euskaltzaindiaren LEF batzordeak idatzia, eta jotzen badugu 177 orrialdera, IHARTZE-EREDUAK apartaduan sailkapen bat ageri da:\nGernikako Arbola eredua\ngerra hotza eredua\nBigarren puntuan ez da ageri -ZKO bidezko adibiderik, bat ere ez (bai Herriko etxea, etxekoandre...).\nBeraz, kontrako adibiderik ezean, euskal tradizioan ez dago -ZKO atzizkidun etsenplurik, balio designatzailerik duenik.\nEgia esateko, gaur egun euskararen merkatuan ikusten dira gure estruktura eztabaidagaidun sintagmak (batzuk Sustatuko plazan ere agertu dira), baina labatik harakoak dira. Gainbegiratu batean, ikusitako batzuk nik emango nituzke -DUN atzizkiaren bidez, edo atzizki barik (hitz-elkarketa bidez, lurrun trena adibidearen antzera).\nHiru elementuko hitz elkarketak\nIrakurleen defendatzaileak Xabier Agirreri galdetzen dio nola esango lukeen URAREN (eta ez beste likido baten) lurrunez funtzionatzen duen makinari? Berak proposatzen du\nNire ustez, ez dago zuzen emanda, lurrunezko trena berbak duen akats bera dauka. Euskaraz arruntak dira oraindino hiru elementuz osatutako hitz-elkarketak. Hona hemen entzun edo erabiltzen ditudan batzuk:\nTxori habia pila\nHarri koskor pila\nTxapel oker pila\nAberats gura mordoa\nLuz elektrika postea\nJoz gero gorago aitatutako liburuetariko batera, Miren Azkaraterenera, 329 orrialdera (BI OSAGAI BAINO GEHIAGOKO HITZ ELKARTUAK), adibide pila topatuko dugu. Horrexegatik nik proposatuko nuke:\nBeharbada, argitu egin beharko litzateke non dagoen egokiago marra: dagoen lekuan edo beste tartean.\n2005-07-20 : 18:45\nNik gurago ditut ikatzez dabiltzan trenak baino lurrunEZKOAK. Nik horrelakoxetan ikusten dut erabilgarri ZKO atzizkia, baina kontura gaitezen trena hitza ez dela erabiltzen, elipsituta dagoela. Ikusitako zirkunstantzietan -edo antzekoetan- soilik erabili daiteke aitatutako atzizkia, baina ez balio designatzailearekin.\nHorretan konforme bagaude, ez da gutxi. Nik uste dut oso bide laburra dagoela, askotan, erabilera horretatik izendatze-balioko beste horietara.\nOrain eman behar ditudan adibideek ez dakit tokirik duten zuk azaldu dituzun ihartze-eredu horietan, baina nolabaiteko unitatea osatzen dute:\nahozko literatura, ahozko transmisio, ahozko azterketa, ahozko bista/epaiketa\nzaldizko polizia ("policía montada")\nGuztietan ere, izenlagunak -Z instrumental bat du eta gero -KO bitartez lotzen zaio izenari; esanahiaren aldetik, "-z egiten dena, -z dabilena" adierazten da.\nHoriek nekez jarriko ditugu auzitan. Gero, gertatzen da zenbait erabilera berritan ere halakoetara jotzen dela, hoberik aurkitzen ez bada (horixe da kontua). Euskaltermen adibide mordoxka bat dago (Garbiñek atera zituen batzuk), alor teknikoetakoa.\nNire iritzian, ez da euskara bortxatzen horrekin, eta, aukeran, nahiago dut "butanozko berogailu" irakurri "butano berogailu" baino, azken horrekin "butanoa berotzen duen gailua" ulertuko bainuke (oso asmo maltzurra izan gabe, uste dut).\nEta, egiazki, aurki ditzakegun halako adibide guztiak ere ez dira berri-berriak. Begira:\nGorputza ikara zedukala eta sutan gogoa, ez egurrezko su alaiaren garrez baina izaerazko suaz (...) (Mirande, Haur besoetakoa).\nEmengo suetan bere diferenzia andia dakusku: egurrezko sua beroagoa, indartsuagoa, biziagoa da lastozkoa baño (...) (Añibarro, Gero)\nGaurregun, Asier elektrikazko ibilgailu batean dabil kasik egun osoan (\n) (Herria, 1999, Hazparne).\nBi osagai baino gehiagoko hitz-elkarketez ere balegoke zer esana: ur-lurrun makina (bide batez, marra hortxe behar lukeelakoan nago, zuk jarritako tokian). Baina bego horretan.\n(Norbait gogaitu badut/badugu, sentitzen dut).\n2005-08-01 : 23:45\nGuztiz ados zuzentasunaren alde egin behar dela, zenbait gauza salatu behar direla eta hori guztia, baina ez al da gehiegizkoa hain tonu zorrotzean kritikatzea "irrati BATEAN" ahoz esan den zerbait? eta are gehiago ikusita forma horrek zenbait eztabaida sortzen dituen!!!\nhorrela zenbait pertsonak euskaraz egiteari beldur izatea besterik ez dugu lortuko, bueno hori eta konplexuz gainezka dauden euskaldunak erderetara hurbiltzea, nire ustez.\nHori bai sortu den eztabaida lingusitikoa oso interesgarria...\n2005-08-19 : 00:30\nOso interesgarria eztabaida ... baina ni dudaz beterik utzi nau! Brasildik nire ezjakintasunean mesedez argi bat behar dut: zer egiten ari gara hemen EUSKARA KLASEAK edo EUSKARAZKO KLASEAK ematen?


Foro Erregularra - OGP Euskadin\nOGPren erreferentziako dokumentu batzuetan ezarritakoaren arabera  ““foro erregularreko kideek elkarrekin ezartzen dituzte beren eskumen-eremua, kideak izendatzeko prozesua eta gobernantza (bileren maiztasuna, agenda zehazteko arduraduna, erabakiak hartzeko modua, gatazkak ebazteko prozedura, kontuen zehaztasun-maila eta erabakiak hartzeko autoritatea). Hori guztia OGPren webgune edo orri nazionalean argitaratzen da”.\nGizarte zibilak Foro Erregularra eratzeko prozesuak hainbat fase izan ditu. Hona hemen horiek laburbiltzen dituen diagrama:\nOGP eskuliburua Gobernuentzat\nAlorreko foro bat diseinatzeko edo administratzeko OGP eskuliburua.\nGizarte zibilak foro erregularra eratzeko prozesua. (PDF, 807 KB)\nFORO ERREGULARRAREN GOBERNANTZA-ARAUBIDEA\nForu erregularra espazio informala eta egituratua da, berariaz diseinatu dena EAEko administrazio publikoek eta herritarrek (antolatuta egon zein ez) ahalik eta parte-hartze handiena izateko eta elkarrekin lankidetzan aritzeko.\nHitz egiteko eta elkarrekin sortzeko espazioak bilatu nahi ditu, denen ahotsak entzungo direla bermatuz, Euskadin gobernu irekia sustatuko duen ekintza plan bat diseinatzeko, ezartzeko eta ebaluatzeko.\nForoa modu paritarioan dago osatuta. Batetik, EAEko administrazioak daude eta, bestetik, herritarren (antolatuta egon zein ez) ordezkariak.\nHonako hauek dira erakundeen ordezkariak:\nEusko Jaurlaritza. Titularra: Miren Martiarena (Gobernu Irekiaren zuzendaria). Ordezkoa: Javier Bikandi (Herritarrak Hartzeko eta Administrazioa Berritzeko eta Hobetzeko zuzendaria)\nArabako Foru Aldundia. Titularra: Lexuri Ugarte (Euskararen eta Gobernu Irekiaren zuzendaria). Ordezkoa: Arrate Arias (Gardentasun eta Herritarren Partaidetzako teknikaria)\nBizkaiko Foru Aldundia. Titularra: Josu Bilbao (Planen Koordinazio, Ebaluazio eta Jarraipenerako zuzendaria). Ordezkoa: Leyre Vitorica (Gobernamendu Onerako eta Gardentasunerako zuzendari nagusia)\nGipuzkoako Foru Aldundia. Titularra: Mikel Pagola (Herritarren Partaidetzako zuzendaria). Ordezkoa: Goizeder Manotas (Modernizazioaren, Zerbituen eta Informazio Gizarterako Sistemen zuzendari nagusia)\nBilboko Udala. Titularra: Oihane Agirregoitia (Herritarren Arretarako eta Partaidetzarako zinegotzi ordezkaria). Ordezkoa: Amagoia Ibarrondo (Kalitate eta Ebaluazio Kabineteko zuzendaria)\nDonostiako Udala. Titularra: Manu Narvaez (Lehendakaritzako zuzendaria). Ordezkoa: Mikel Esnal (Lehendakaritza Zuzendaritzari Laguntzeko Unitatearen burua)\nGasteizko Udala. Titularra: Borja Rodríguez (Herritarren Partaidetzaren, Gardentasunaren eta Gizarte Etxeen Saileko zinegotzi ordezkaria). Ordezkoa: Vale Tena (aholkularia)\nEUDEL. Titularra: Roberto Cañón. (Antolakuntza-burua).\nHerritarren parte-hartzea prozesu ireki baten bidez ezarri da, gonbidapena, aldez aurreko informazioa eta autohautaketa oinarritzat zituena parte hartu nahi izan duten pertsonen eta herritarren entitateen artean. Prozesuak aniztasun printzipioa du helburutzat, Euskadiko herritarren sentsibilitate eta ikuspegi guztiak jaso nahi ditu eta. Prozesu horren ondorioz, honako pertsona hauek dira herritarren ordezkariak:\nBilboko Emakumeen Kontseilua. Titularra: Maria Aranzazu Otaolea.\nEuskadiko Gazteriaren Kontseilua. Titularra: Maialen Olabe. Ordezkoa: Xuban Zubiria (Partaidetza teknikaria)\nArabako Kontzeju Elkartea (AKE). Titularra: Joseba Terreros\nHiritarrak. Titularra: Antxon Gallego\nInnobasque-Berrikuntzaren Euskal Agentzia Titularra: Gotzon Bernaola. Ordezkoa: Goizalde Atxutegi\nMestiza elkartea. Titularra: Ana Molina.\nOsoigo. Titularra: Eneko Agirre.\nSareen Sarea. Titularra: Mikel Barturen.\nEusko Ikaskuntza. Titularra: Arantza Cuesta\nUnicef Euskadi. Titularra: Elsa Fuente do Rosario\nEta Idazkaritza Teknikoa dauka: Koldobike Uriarte (OGP Euskadi proiektuaren arduradun teknikoa) eta Goizalde Atxutegi (Innobasqueko Berrikuntza Publikoko proiektuen arduraduna)\nATXIKITZEA ETA EGOITZA\nGobernu Irekiaren aldeko Nazioarteko Batasunarekin lankidetzan, Foro Erregularra parte hartzeko espazio informal bat da, Euskadiko hautagaitzaren talde sustatzaileak osatzen duena (Eusko Jaurlaritza, 3 foru-aldundiak, 3 hiriburuetako udalak eta Innobasque-Berrikuntzaren Euskal Agentzia).\nEz du egoitzarik, baina Euskal Autonomia Erkidegoko edozein tokitan egin ahal izango ditu bilerak, Foru Erregularra bera osatzen duten erakundeek xede horretarako eskaintzen dituzten espazioetan.\nForu Erregularrak honako eginkizun hauek ditu:\nEuskadin gobernu irekia sustatzeko urte biko (2018-2020) plana elkarlanean diseinatzen laguntzea, hots:\nEgoeraren diagnostikoa egitea eta hasi behar diren erronkak identifikatzea.\nEkintza planean sartu beharreko konpromisoak ezartzean lehentasunak identifikatzea.\nUrte biko 2018-2020 plana formalizatzea (prozesua, gertaerak, adierazleak…).\nPlana ezartzeko prozesua monitorizatzea, eta ezarrita dauden konpromisoak hobetzeko eta zuzentzeko proposamenak egitea.\nPlaneko konpromisoak betetzeko ebaluazioa egiten laguntzea.\n2020-2022 aldirako planaren plangintza egiten laguntzea.\nGomendioak eta proposamenak jasotzea lehenengo planari buruz, ezartzeko eskakizunei buruz eta planeko konpromisoak betetzeko ebaluazioari buruz.\nBeste eragile batzuk erakartzea (foro irekia, konpromisoko taldeak) OGPren jarduerak gauzatzera (zuzeneko topaketak, kontsulta irekiak, jarraipen eta ebaluazio prozesuak…).\nEgindako jardunaren gaineko informazioa eta kontuak ematea, modu irekian eta elkarlanean.\nJARDUTEKO BALIOAK ETA PRINTZIPIOAK\nForu Erregularra osatzen duten kideek jarduteko balio eta printzipio batzuk dituzte, konpromiso moduan bete behar dituztenak. Honako hauek dira:\nOsotasuna: zintzotasuna eta ezaxola subjektiboa.\nGardentasuna eta kontuak ematea.\nGidaritza eta eredugarritasuna.\nOndasun komunaren, inpartzialtasunaren eta objektibotasunaren aldeko elkarlana.\nEtengabeko ikaskuntza eta hobekuntza.\nJarraian, foroak funtzionatzeko moduari buruzko alderdi batzuk azaltzen dira:\nEAEko administrazioko kideren batek kargua uzten badu, hark ordezkatzen duen administrazioak ordezkari bat identifikatu behar du. Herritarren ordezkariren batek kargua uzten badu, ordezkaritza horren izenean foroan parte hartzen duten kideek proposatu beharko dute ordezkoa.\nForoak presidente bi izango ditu, bata Eusko Jaurlaritzaren ordezkaria eta bestea herritarren ordezkarien artean hautatzen den kide bat. Presidente horiek ebatziko dituzte, beren botoen bidez, erabakiak hartzean gerta daitezkeen berdinketak. Presidenteren bat agertzen ez bada edo gaixorik badago, foroak izendatuko du administrazioaren eta herritarren baterako presidentetza errespetatuz bileran jardungo duen pertsona.\nUne honetan, hauek daude presidentzian: Luis Petrikorenak (Director de Gobierno Abierto de Lehendakaritza) eta María Aranzazu Otaoleak (Consejo de la mujer de Bilbao).\nPresidenteek, bere ekimenez edo kideek hala eskatuta, pertsona adituek edo beste batzuek noiz edo noiz bileretan parte hartzeko eska dezake, uste badu horien iritzia entzutea interesgarria izan daitekeela aztertzen diren gaietan. Hitz egiteko eskubidea izango dute horiek, baina ez botorik.\nForu Erregularrak ohiko bilera egingo du gutxienez hilean behin, 2018-2020 aldirako ekintza plana prestatzeko prozesuan zehar, eta hori hilean behin, plana ezartzen eta ebaluatzen den aldian zehar. Bestalde, aparteko bilera egingo du, bere eginkizunetarako beharrezkoa dela uste duen oro, presidenteen ekimenez edo gutxienez kideen herenak eskatuta.\nBenetako lankidetzan ari den foroa izan dadin:\nBilerak modu bizian eta elkarlanean egituratuko dira.\nBilerak egin baino lehen, behar besteko aurrerapenarekin, emango da informazioa, ondo aztertzeko eta kanpoko eragileekin egiaztatzeko.\nKomunikazio eraginkorra izateko plataforma bat sortuko da, barruko dokumentuak gordetzeko eta irekian sozializatzeko aukera emango duena.\nOrdezkari gisa hasten diren kide berriei informazioa emateko materialak prestatuko dira.\nIdazkaritza tekniko bat eratuko da. Honako hauek osatuko dute: talde sustatzaileak OGPren aurrean izendatzen duen erakundeen teknikari arduradunak eta Innobasque proiektuaren arduradunak -hautagaitza sustatzen duen herritarren kidea-. Bi pertsona horiek bitartekari gisa jardungo dute Foru Erregularreko kideekin, baina horrez gain lan-saioetako idazkariak eta lan teknikoen eta dokumentuen kudeaketaren koordinatzaileak ere izango dira. Gaur egun Koldobike Uriarte (responsable técnica OGP Euskadi) eta Goizalde Atxutegi (responsable de proyectos de innovación pública de Innobasque).\nPresidenteek egingo dute Foroa biltzeko deia, gutxienez bost egun lehenago, foroa premiaz biltzeko arrazoirik ez badago; premiaz biltzeko arrazoirik izanez gero, gutxienez hogeita lau ordu lehenago egin beharko dute biltzeko deia.\nBilerak egite aldera Foroa balio osoz eratzeko, honako hauek agertu beharko dira bilerara: presidenteetako bat eta idazkaria, edo horien ordezkariak, eta, gutxienez, erakundeak eta herritarrak ordezkatzen dituzten kideen erdia.\nBileretan parte hartzen duten pertsonek euskara eta gaztelania erabiltzeko aukera izango dute, eta bi hizkuntza horietan egingo dira deialdiak, gai-zerrendak, aktak eta bestelako idazkiak.\nOro har, elkarlanean egindako lanaren xedea izango da erabakiak aho batez hartzea. Ezohiko kasuetan, eta gutxienez kideen erdiek eskatzen dutenean, aho batez hartuko dira erabakiak.\nForoko kideek ez dute dirurik jasoko. Hala ere, parte hartzeak eragiten dituen gastuak ordain dakizkieke –egoki bada eta aldez aurretik justifikatuta-, Eusko Jaurlaritzaren zerbitzuen ondoriozko kalte-ordainei buruzko arauan ezarritakoa betez.


Garbiketa morearen aurrean Euskal Herriko mugimendu feministak proiektu erradikal eta kolektiboa jarri du erdigunean.\nAurten berriro ere kaleak bete ditugu, eta ozen eta argi esan dugu: jendarte eredu hau bizigaitza dela pertsona gehienontzat, batez ere emakume eta genero disidenteontzat, eta jasanezina planetarentzat. Greba feministetatik greba orokorrera joan ginen eta gaur borroka egun izugarria lortu dugu. Zorionak!\nGainera, Aurtengo Martxoaren 8an 20 urte betetzen dira Emakumeon Mundu Martxa plataforma mundu mailako lehenengo ekimena egin zuenetik. Urte honetan ere, “Bizitzeko erresistitzen dugu, eraldatzeko martxa gaude” lelo orokorraren baitan Nazioarteko V. ekintza antolatuko da mundu mailan. Ekintza honen helburuen artean, mugak zein transnazionalek egun jokatzen duten papera salatu eta migrazioaren errealitatea ikustarazteko erabili nahi dugu. Hortaz, Euskal Herrian ere, datozen hilabeteetan Nazioarteko ekintza prestatzeko lanetan murgilduko gara herrietan dinamika hauek pizteko eta Urrian ekintza bateratu bat prestatzeko helburua izanik. Denak aske izan arte martxan jarraituko dugu!\nGaur feminismoan emakumeen autoantolaketaren beharra azpimarratu dugu. Neoliberalismoak hain eragin handia duen mundu honetan, indibidualismo basati eta atomizatua sustatzen duen mundu honetan, komunitate feminista konprometitua eraiki behar dugu, sare sozialek eragiten duten pasibotasuna gaindituz. Kaleetan eta talde, kolektibo eta asanbladetako antolakuntza feministaren bidez ere presioa egin behar dugu.\nGuk ez dugu berdintasun formalik nahi, ezta mugarik gabe kontsumitzeko edo pertsonak eta lurraldeak esplotatzeko berdintasunik ere, ez dugu munduko beste leku batzuetan eta gure inguruan emakume askoren esplotazioa sakontzen duten errezeta neoliberalik nahi. Tokian-toki jarduten dugu planeta osoko gure ahizpa feministekin konektatuta egoteak ematen digun ikuspegi globalarekin.\nHaiekin eskubideen galera, hondamendi ekologikoa, gerra suntsitzaileak eta lurraldeen desjabetzeak salatu eta borrokatuko dituen feminismoa defendatzen dugu; herrien suntsiketa eta erabakitzeko eskubidearen ukazioa; pertsonak haien etxeak uztera behartzen dituzten derrigorrezko desplazamenduak, eta hesi arantzatuekin eta heriotza-politikekin jasotzen direnak; migrazio-politikek eta ultraeskuinak suspertutako arrazismoa eta xenofobia salatuko dituena. Gure feminismoak hainbeste ahaleginekin lortutako eskubide sozial zein politikoetan emandako atzerapausoari egin behar dio aurre. Baina, gaur ozen eta garbi diogu, aurrean gaituzue!!\nArrazoi horiengatik guztiengatik irten gara kalera; suntsitzen gaituen kapitalismo basatiari aurre egiteko, eta xenofobia gure sozializazioaren parte bihurtuz eskubideak urratzen dituen arrazakeria instituzionala apurtuko duen feminismoa aldarrikatzera irten gara. Gure feminismoak eredu zurrunetan eta errealitatetik urrun itotzen gaituen gorputzen merkantilizazioa eta binarismoa borrokatzen ditu, kapazitismoa jo-puntuan jartzen du, norberaren gorputzerako eskubidea, sexu- eta ugalketa-eskubideak, aniztasuna eta sexu-askatasuna defendatuz. Eta, azkenik, gaur eta beti, eskuin mutur zaharkitu, misogino eta homofoboari aurre egiten dion feminismo antifaxista defendatzen jarraituko dugu. Berriz ere errepikatuko dugu, aurrean izango gaituzte, ez dira pasako!


Zamudioko Udala - Hilean 1.250 eurora arte, koronabirusa dala eta zarratuta egon dan edo dagoan establezimendu bakotxarentzat\nZamudioko Udalak 170.000 eurora arteko laguntza-lerro bat onartu dau, COVID-19ren pandemiaren ondorioz legez derrigor zarratuta egon diran edo oraindik zarratuta egon behar daben establezimenduei diruz laguntzeko.\nHerrigune barruko establezimenduek, zarratuta egon diran hilabete bakotxeko, 1.250 eurora arteko dirulaguntza eskatzeko modua izango dabe. 650 euro, finkoak izango dira hilean, eta 600 euro gehiago eskatu ahal izango dabe, negoziorako erabiltzen dan lokalaren alokairuagaitik (eta azpialokairuagatik be), hilean ordaintzen dan errentaren %60ra artekoa eskuratzeko (BEZa kanpo). Herrigunetik kanpo dagozan establezimenduek 650 euroko zenbateko finkoa eskuratu ahal izango dabe hilean.\nUdala hartu-emonean dago dirulaguntza honeek hartu daikiezan establezimenduakaz, sustapen ekonomikorako EGAZ Txorierri zerbitzuaren bidez; eskabideak zelan egin eta laguntzak eskatzeko bete beharreko baldintzak azaldu deutsez.\nBetebeharrak dira, besteak beste, establezimendua zabaldu beharra, zabaltzeko baimena legez emoten danean, eta Gizarte Segurantzako autonomoen araubidean egotea (altan), jarduerea zarratuta izan dan bitartean eta barriro zabaldu ostean be, hurrengo hiru hilabeteetan.\nLaguntza-lerro hau da, beraz, koronabirusaren ondorioak gizarte osoan arintzeko Udalak bideratu dauan lehenengo ekimena, jarduera ekonomikorako bizigarri izango diran beste hainbat ekimenen artean: talka-neurriak, egokitzapen-neurriak eta berpizte-neurriak, bai txikizkako komertzio, zerbitzu eta ostalaritzarako, bai herritar guztientzat.


Eman ezazu izena sexualitateak eta generoak pertsonen garapenean duen garrantziari buruzko gure unibertsitate hedapenerako ikastaroan | por los derechos sexuales y reproductivos · sexu eta ugalketa eskubideen alde\nEman ezazu izena sexualitateak eta generoak pertsonen garapenean duen garrantziari buruzko gure unibertsitate hedapenerako ikastaroan\nmedicusmundi gipuzkoa GGKEk “Sexualitatea, generoa eta giza-eskubideak” izeneko ikastaroa antolatu du UPV-EHU eta Peruko Manuela Ramos Mugimenduaren laguntzarekin. Ikastaroan dinamika ezberdinak eta bideo-forumak erabiliko dira sexualitateak eta generoak pertsonen garapenerako duen garrantzia ezagutu eta ikertzeko. Horretarako, egungo sistemaren analisia hartuko da abiapuntu gisa, beti ere emakumearen ugalketa eta sexu eskubideak azpimarratuz.\nIkastaroa martxoaren 8a eta 29aren artean gauzatuko da UPV-EHUko Gipuzkoako Campuseko Aularioan eta doakoa izango da. Aipagarria da bestetik, parte hartzaileetako batek udan, Perun, bi hilabeteko egonaldi baterako diru laguntza jasoko duela. Praktika hauek Manuela Ramos Mugimenduarekin burutuko dira, izan ere, 30 urte baino gehiago baitiramedicusmundi gipuzkoarekin Sexu eta Ugalketa Eskubideen alde elkarlanean ari dela.\nIkastaroaren egiturak bi atal izango ditu: bata sexualitateari eta generoari buruzko lantegia izango da eta bestea, berriz, generoaren kezka mundu osoko problematika gisa ikertuko duen tartea izango da. Astearte eta ostegunetan banatutako zazpi jardunalditan burutuko da ikastaroa eta bertan hainbat film ikusi eta aztertuko ditugu, hala nola, “Las mamás muertas no lloran”, ama-hilkortasunari buruzkoa; “Voces” non sexu esplotazioa eztabaidatzen den; “India’s missing girls” aukeratze-abortuari eta haur hilketei buruzkoa; eta “Nagore”. Azken honek indarkeria matxista du hizpide eta Nagore Laffage-ren hilketaren testuinguruan garatzen da.\nEgingo diren aurkezpenetan medicusmundi gipuzkoako kideez gain, Médicos del Mundo, Lunes Lilas edo Biko Arloak bezalako erakundeak mintzatuko dira.\nInteresa duenak medicusmundi gipuzkoarekin jar daiteke harremanetan 943 404740 telefono zenbakian edo hurrengo helbidera mezu bat bidaliz: educ.gipuzkoa@medicusmundi.es.\nEsta entrada fue publicada en febrero 16, 2012 por ddssyrr.


Ikastetxera itzuli dira Iturzaeta Herri Eskolako irakasleak\nEka 4, 2020\nAste honetan itzuli dira Iturzaeta Herri Eskolako irakasleak ikastetxera. Izan ere, Eusko Jaurlaritzako Hezkuntza Sailak hala aginduta, EAEko sare publikoko ziklo guztietako irakasleek, modu progresiboan, ikastetxeetara joaten hasi behar dute. Hala ere, salbuetsita...\nGaurtik ekainaren 12a bitartean egongo da zabalik udaleku irekietan izen emateko epea\nAtzo aurreratu genizuenez, neurri bereziekin, uztaileko udaleku irekiak egitea erabaki du Urritzak. Koronabirusaren ondorioz, egingo dituzten ekintzak egoera berrira egokituko dituzte eta aurtengo udalekuak desberdinak izango dira. Bart, Urritzak bere Facebook...\nGoraka doa Elikagaien Bankuaren laguntza behar duten pertsonen kopurua\nKoronabirusak krisi sakona eragin du gure gizartean, eta familia eta pertsona ugariren egoera asko zaildu da. Getaria ez da salbuespena izan, eta hemen ere pandemia ondorio ekonomikoak eragiten ari da. Azken hilabeteetan, herriko gero eta pertsona gehiagok elikagaiak...\nEkainaren 21a arte luzatu dute larrialdi egoera\nEka 3, 2020\nEspainiako Kongresuak gaur onartu du larrialdi egoeraren seigarren eta azken luzapena egitea; hala, ekainaren 21a arte luzatuko da alarma egoera. Aldeko botoak 177 izan dira, horietan EAJren eta Ciudadanosen babesa giltzarria izan da. Aurkako bozkak, berriz, 155....\nEkintzaileei eta enpresari txikiei jauzi digitala ematen lagunduko die UKUEk\nEskualdeko pertsona ekintzaile eta enpresari txikien negozioak ezagutarazteko eta bertako kontsumoa sustatzeko helburuarekin martxan da Olatura-up egitasmoa. Urola Kostako Udal Elkarteko Enpresa Sustapeneko Zerbitzuek eta Gipuzkoako Foru Aldundiak elkarlanean egindako...\nEusko Jaurlaritzak hauteskundeetarako hainbat osasun-neurri zehaztu ditu\nEusko Jaurlaritzak uztailaren 12an egingo diren Eusko Legebiltzarrerako hauteskundeetarako hainbat osasun-neurri zehaztu ditu. Jaurlaritzatik adierazi dutenez, "jarraibide horien helburu nagusia da herritarrek botoa emateko eskubidea berme osoz gauzatu ahal izatea"....\nEgoera berrira egokituta, baina aurten ere Urritzak egingo ditu udaleku irekiak\nDatorren uda berezia izango denez, udalekuen gaiak zalantza ugari sortu ditu. COVID-19aren ondorioz, ekintza, festa, ekitaldi eta proiektu asko bertan behera geratu dira, eta udalekuen inguruan, aisialdi taldeek erabaki desberdinak hartu dituzte. Getariaren kasuan,...\nEñaut Elorrietaren igandeko kontzertua EITB Nahieran ikusgai\nEka 2, 2020\nEITB Nahieran ikus daiteke joan den igandean Eñaut Elorrietak Vital Fundazioa Kulturunean zuzenean eskainitako kontzertua. EiTBk eta Vital Fundazioak elkarlanean sortutako Kulturunea ekimenaren barruan antolatutako hamaika kontzertuetatik seigarrena izan da...\nBihar Miñan eleberriaren inguruan Amets Arzallusekin “online” solasaldia egingo da\nGetariako Elan Euskadi GKEk eta Katukale irakurle taldeak antolatuta, bihar, Miñan eleberriaren inguruan solasaldi birtuala egingo da. Ibrahima Baldek eta Amets Arzallusek joan den urtean argitaratutako lana izango dute mintzagai, eta Arzallusek berak parte hartuko du...\nGelato Festival World Ranking zerrendan 57. postua eskuratu du Fernando Alberdi izozkigileak\nGelato Festival World Ranking munduko artisau izozkigile onenen sailkapena da. Urtero eguneratzen da zerrenda, eta aurtengoan, Getariako Dona Doni izozki-dendako Fernando Alberdik 57. postua eskuratu du. Mundu guztian zehar egiten diren izozkigile txapelketak oinarri...


Nahia Quincoces: "Federazioak ematen duen laguntza gabe oso zaila izango zen mendiko eskian aritzea" - Bilbao Buenas Noticias\nNahia Quincoces: “Federazioak ematen duen laguntza gabe oso zaila izango zen mendiko eskian aritzea”\nNahia Quincoces (Mendexa, 1983) kirolari lotua egon izan da beti: Jarduera Fisikoaren eta Kirolaren Zientzietako ikasketak egin zituen unibertsitatean eta, gero, gorputz hezkuntzako irakasle lanetan aritu da. Kaletarrok, berriz, mendiarekin lotzen dugu bere izena, mendi lehiaketetako goren mailarekin, hain zuzen ere. “Nire pasioa da mendia, gozamena, betetzen nauena” horiek dira bizkaitarrak mendiarekiko duen lotura deskribatzeko aukeratutako hitzak. Kostaldeko bere herrian, “asteburua heltzeko eta lehenengo elurrak hasteko ilusioz” egoten da. Izan ere, mendiko eskian nabarmentzeko ibilbidea duen kirolaria baita Nahia: herri lasterketetan hasi, Altitoy Pirineoetako trabesia eskiko proba nagusia irabazi, 2014ko Anbotoko Kilometro Bertikalean garaile izan eta, aurtengo otsailaren hasieran, Munduko Eski Txapelketan lehiatu da Suitzan; ondoren, etxera etorri eta bertan, mendi eskiko Euskal Herriko txapeldun bilakatu berri da. Pasadan asteburuan, Bandres-Karolo memorialaren baitan igo da podiumeko lehen postura Uxue Fraile eta Amets Maiztegiren aurretik.\nMunduko eski txapelketan izan berri zara Verbier-en otsailaren 6tik 12ra: zorionak lortutakoagatik! Gustora geratu al zara emaitzekin?\nOso gustura emaitzekin. Hasieran, ziurgabetasun edo zalantza puntu batekin joan nintzen; hala ere, bai esperientziarekin, bai lortutako emaitzekin oso gustura itzuli naiz. Beti ere badago zer hobetu; adibidez, banakako proban, hiru batera heldu ginen eta une horretan beti esaten duzu: “Hor segundutxo bat aurreratu banuen…”, baina txapelketak horrela izaten dira, ez dago besterik. Ni emaitzarekin pozik etxeratu naiz.\nZer moduzkoa izan da goren mailako munduko mendi eski txalpeketa batean lehiatzea?\nAlde batetik, normalean baino presio gahiago daukazu; beldurra, gauzak ondo egiteko presio hori, ardura, batez ere. Bestalde, aldi berean, han zaude, familia ere bertan daukazu animatzen, han ikaragarrizko giroa zegoen eta antolakuntza ona… pila bat disfrutatu dut.\nHainbat modalitatetako lasterketak egin dituzu mundu txapelketan. Zein da gehien atsegin duzun modalitatea?\nBost proba izan dira orotara eta horietatik, nik hirutan parte hartu dut. Errelebotan eta sprintean ez nintzen aritu; aldiz, lasterketa bertikalean, banakakoan eta binakakoan lehiatu nintzen. Bertikala ere atsegin dut, baina igoera bakarrik kontatzen da; hots, behean hasi eta goian amaitzen den proba da, jeitsiera ez da kronometratzen. Eta nik benetan gustuko ditudan lasterketak luzeak direnak dira: igo, jeitsi, berriz igo… mendiko eskia ondoen islatzen duten probak, hain zuzen ere.\nKostaldekoa izanda, noiz, nola eta zergatik hasi zinen mendiko eskian?\nEski alpinoa aurretik ere egiten nuen, familiarekin eta lagunekin. Gero, lagun talde batekin hasi nintzen. Hasteko, mendi ikastaro bat egin genuen, ondoren, Euskal Mendi Federazioak antolatzen zuen ikastaro bat egin nuen (lehen Luz Ardidenen egiten zen 4-5 eguneko ikastaroa) eta hara joan nintzen 3-4 urtetan. Hantxe sartu ziguten lehiatzen hasteko harra. Horrela hasi nintzen, lehenik eta behin, lehiaketa herrikoietan. Normalean, lehiaketa berdinak ibilbide herrikoia eta konpetitiboa izan ohi ditu, eta, ni, herrikoietan hasi nintzen. Bertan ezagutu nuen Amets Maiztegi eta berarekin batera hasi nintzen binakako lasterketetan lehiatzen, karrera luzeagoak egiten eta ibilbide konpetitiboko bidea abiatzen. Azken bi urteetan, berriz, entrenamenduak ere serioago hartu ditut eta lehiaketetan zentratuago nago.\nEskian zabiltzan arren orain, zuk txikitatik izan duzu kirolerako afizioa, ezta?\nBai. Beste kirol asko egin izan ditut. Saskibaloian ibili naiz, futbolean ibili naiz… egia esan beti praktikatu izan dut kirolen bat; lotuta nauka.\nNahia Quincoces 2015eko Bandres-Karolo memorialean. ARGAZKIA: BBN\nZeintzuk dira aurtengo denboraldirako zure helburuak?\nLehenengo helburua munduko txapelketan lehiatzea izan da eta bete dut. Txapelketara joatea bera, niretzako sari bat izan da. Bestalde, pasadan astebukaerako Euskal Herriko txapelketa ere berezia izan da, txapela eskuratu baitut, lagun artean egonda eta etxean bertan. Denboraldiari dagokionean, aurten, lehenengoz, ilusioa daukat Pierra Menta egiteko. Pierra Menta mendiko eskian famatuena den txapelketa da, Alpetan egiten da lau egunez; inoiz ez dut egin eta ikaragarrizko ilusioa egiten dit.\nMendi eskiaz gain, mendi lasterketetan ere bazabiltza. Hor ere fin. Horren adibide iazko Anbotoko kilometro bertikaleko garaipena. Zer nahiago duzu? Eskia edo zapatillak?\nEskia dudarik gabe. Gehien betetzen nauen kirola mendiko eskia da. Hala ere, mendian korrika ere aritzen naiz, bai. Izan ere, mendia berez gustatzen zait; berdin-berdin elurrarekin edo elur gabe.\nMendira joateko ohitura beti egon izan da Euskal Herrian eta, agian, lehiaketetarako joera baita; dena den, orain, mendian lehiatzeko loraldia bizi dugula uste dut. Garai batean, mendira joateko ohitura zegoen, gaur egun, mendiko lasterketetan parte hartzea dago bogan. Eta, horietan, emakumeok ere gero eta gehiago lehiatzen dugu.\nEsan al daiteke emakumeok ere eman dugula nolabaiteko aurrera pausoa horretan?\nHala da. Mutilen eremua zen horretan presenteago gaude. Geneuzkan ikarak uxatu eta sartu gara hor ere, gure bidea egiten ari gara. Lehen kosta egiten zitzaigun euren ondoan jartzea, orain jada, konplexu gutxiago daukagu.\nNahia, zuretzako kirola zer da: afizioa edo ofizioa?\nAfizioa eta bizimodua. Oso zaila da kiroletik bizitzea, are gehiago, emakumea izanda. Eta, gainera, horrelako kirol minoritario batean… oso oso zaila da. Laguntzak badaude, baina beste kirol batzuekin edo mutilen mailarekin konparatuta, askoz txikiagoak dira guk jasotzen ditugunak. Dena den, alde batetik, markek laguntzen gaituzte materialarekin eta, bestalde, Euskal Federazioak, bai bidaiatzerako orduan, bai ikastaro etab.ekin. Federazioak ematen duen laguntza eta, batez ere, hor atzean lanean dabilen jendearen laguntza gabe, oso zaila izango zen.\nBeharrezkoa da euskal mendi kirolarientzako babes hori, ezta? Nola zaudete gaur egun?\nBabesa ezinbestekoa da. Ni mendiko eskian hasi nintzenean, Lekeitioko talde batekin, federazioak ez bazituen ikastaroak antolatu eta horietan ez banituen lagunak egin, ziurrenik, nik ere ez nuen ibilbide hau burutuko.\nEuskal Mendi Federazioaren laguntzaz gain, egun, Atomic Skiing taldean nago. Batez ere materialarekin laguntzen gaituzte, eskiekin, eta hor hiru euskaldun gaude: Carla Martinez de Albornoz, Maialen Uriz eta neu.\nKirol sufritua al da? Hau da, entrenamendu gogorrez gain, elikadura edo lo orduak ere asko zaindu behar al dira?\nBai, baina beno, gogortasuna erlatiboa da, ezta? (barre egiten du). Azkenean, zerbait gustuko duzunean, alde gogorra ez da horren gogor ikusten. Egia da, esaterako, eguraldi txarra egiten duenean, lasterketa baten aurretik ikaragarrizko hotza pasatzen duzunean edo oraindik eguna argitu barik dagoenean zure buruari galdetzen diozula: “Niri zergatik gustatzen zait kirol hau?”. Baina, gero, lasterketa egin edo lasterketetaz kanpo, mendira hurbiltzen naizenean sentitzen dudan asebetetze horrek erantzuten du galdera.\nNahia Quincoces mendexarrak elurra du pasio. ARGAZKIA: BBN\nBa al daukazu gehien gozatu duzun lasterketaren bat edo korrikaldi kutunen bat gogoan?\nAltitoy beti izan da berezia eta izango da, azkenean, hor hasi nintzelako lehiaketen mundu honetan. Lehen esan bezala, lehenengo lasterketa herrikoietan hasi nintzen, gero, lehiaketetan murgiltzeko Altitoyko openean -Pirineoetako trabesia eskiko proba nagusia-; hortaz, lehen aldiaren miresmen hura daukat gordeta. Gainera, ondoren, lasterketaren antolatzaile nagusienetakoa zen Andoni Areizaga hil egin zen, beraz, Altitoy beti izango da zinez berezia.\nBadago beste lasterketa bat ere: Italian egin nuen Adamello Ski Raid izeneko txapelketa; hori ere ez dut sekula ahaztuko.\nBai entrenatzen, bai konpetitzen edota lagun artean mendira joaten. Egunen araberakoa izan ohi da, baina, beti, mendian.\n(Barre egiten du) Beno, agian bai, baina azkenean hurbilekoak dira gehien erakusten dizutenak eta laguntzen zaituztenak… Ez nuke bat aipatuko, asko baitaude.\nCarla Martinez de Albornoz\neuskal mendi selekzioa\nMendiko euskal federazioa\nmunduko eski tapelketa\nPierra Mente Nahia quincoces\nArtículo anteriorMetro Bilbao reduce su factura eléctrica en 1.300.000 euros\nArtículo siguienteLos clubes y deportistas de Getxo podrán solicitar ayudas a partir de marzo


Atez atekoa edo Itsasondoko sistema? | Xomorrito\n← Shawshank, irratia eta musika\nNola esaten da Amundaraindarrez…? →\nAtez atekoa edo Itsasondoko sistema?\nPosted on Maiatza 10, 2012 | Iruzkin 1\nAzken aldian zaborraren bilketak eta kudeaketak zalaparta askotxo sortu ditu Gipuzkoarron artean. Batzuk sistema baten alde, besteak sutsuki kontra… Egunkari, blog, twitter eta abarretan ikusi ditugu argazki eta iritzi artikuluak. Hau beste bat da. Nire esperientzian oinarritua.\nOrdiziarra naiz, baina bost metro eskaxengatik bizilekua Itsasondon dut. Eta Itsasondon joan den urteko ekainetik zabor bilketa kudeatzeko sistema mixtoa dugu.\nEz da atez-atekoa, ez da 5 edukiontziena. Edukiontzi urdina, oria eta berdea beste herrietan bezalaxe ditugu, eta edonoiz atera ditzazkegu beira, paper eta gainerakoak. Edukiontzi marroia dugu, txartel indibidual batekin irekitzen dena, eta falta duguna zabor arrunta botatzeko edukiontzia da. Horren lekuan atez-ateko sistema duten herrietan dauden zutabeak ditugu. Zertarako? Ba birzikla ez daiteken zaborra astelehen iluntzean ateratzeko. Zer da birzikla ez daitekena? Ba hau dena:\nSasieta Mankomunitateak eman zigun edukiontzi txikia inoiz ez dut erdiraino ere bete asteren batean. Ikusten dezuen bezala sakrifizio nagusia erratzarekin bildutakoa eta konpostagarria dena ez nahastea, paper zikina eta sukaldeko papera bereizten ikastea, bi edukiontzi txikirentzako tokia egitea eta astelehenetan edukiontzi grisa ateratzea gogoratzea dira. Edukiontzi marroia irekitzeko txartela, etxe barruko edukiontziak eta zabor poltsa konpostagarria Mankomunitateak emandakoak dira. Ezin da erraz eta erosoagoa izan.\nKonpostagarrien edukiontzi marroiaren barruan…\nBereiztu gabeko zaborra lurrean botata…\nArratoiei argazkiak ateratzen saiatu naiz, baino ni baina azkarragoak dira.\nArgazkietan ikusi duzuena astero-asteroko kontua da. Sasietatik bidalitako teknikariei galdetu bestela nolako hasera izan genuen. Landa eremuan gaudenez udaletik inguruko sasi eta sastrakak moztu eta arratoiak hiltzeko kanpaina egin behar izan zuten (denon diruarekin). Edozein hondakin uzten dizkigute lurrean botata inguruko bizilagunek. Bai noski, beraien etxe aurreko zutoinen ondoan zaborra bota ezgero arratoi eta gainerakoak beraiei joango bait zaizkie. Horregatik ekartzen dizkigute beraien kakak 200 bat metro harago dagoen etxetik. Sakrifizio hori egitea ez zaie kostatzen.\nHonaino informazioa. Orain iritzia.\nEz dakit Itsasondon zer estatistika dugun birziklatze maila eta gainerakoetan. Ezta ideiarik ere. Baina argi dago nire etxe aurrekoak behintzat ez duela behar bezala funtzionatzen. Eta okerrena ezin zaiola inori isunik jarri. Sasieta Mankomunitateak badaki nik noiz irekitzen dudan edukiontzi marroia, baino ez daki zer botatzen dudan. Horrela jai dugu. Horrela iruzurtiei fabore egiten ari gara.\nSortzen dugun hondakinen kudeaketa indibidualki konpondu ezin dezakegunez kolektiboki bilatzen ditugu soluzioak. Eta kolektiboki erabakitzen dugu bakoitzak egin behar duen sakrifizioa zein den. Nire arazoa konpondu ezin eta kolektiboki lan egitea onartzen badut ezin ditut kolektiboaren aurkako soluzio indibidualak egin. Eta norbaitek egiten baditu kolektiboak neurriak hartu beharko lituzke horren kontra. Itsasondotar tranpati batzuk egiten dutena beraien arazoa kolektiboaren arazo bihurtzea da, baina soluzio kolektiboan parte hartu gabe, eta gainera kolektiboaren lana izorratuz. Eta zaborraren arazoa ez da Itsasondo, Ataun, Hernani edo Donostiarena. Azken finean Joxe, Maria, Inaxio, Txapis edo Anttonirena da.\nBa la da biderik hori kontrolatzeko? Bai, bakarra: atez-atekoa. Jendea behartzea. Gustoko al dut? Ez, ezta pentsatu ere. Nahiago dut oraingo sistema hau. Niretzako askoz ere erosoagoa da. Baina ez dut beste aukerarik ikusten. Arazoa ez bait da niretzat zer den hobea edo okerrago, zer erosoago edo zailagoa. Arazoa GURETZAT zer den hobea edo okerragoa da. Eta horrek erosotasun batzuk galtzea eskatzen bait du onura batzuen truke.\nKontzientziazio maila haundia dugula uste dut, gehiengo zabal batek behintzat bai. Baina ez da nahikoa. Eta gehiengoak egiten dugun lana alperrikako bihurtzeko nahikoa da hondakin konpostagarrien artean kartoia, plastikoa eta atun latak botatzea. Arazoa ez da zaborrarena, arazoa kolektibotasunarena da, kolektiboaren onurak bai, baina sakrifizioak nahi ez izatearena. Kolektiboak emandako aukerak beharrezko, nahitaezko behar dute, eta arauak betetzen ez dituenari isuna. Eta bere zaborra jaso gabe. Ondo identifikatua. Ideala da? Ez. Itsasondon duguna ere ez.\nGogoan dut txikitan Ordiziako Bustuntza auzoan Oria ibai ibarretik pasiatuz nola ikus zitezkeen zabor poltsak balkoietatik hegan ibaieraino. Ibaiak “konpontzen” zituen batzuen arazoak. Asko aurreratu dugu ordundik, baina oraindik badago udal, aldundi edo mankomunitateen ibaiak bere zikinkeria garbituko duela uste duenik. Igongailuan zaborra kalera jeisteko sakrifizioa egin nahi ez zutenek eman duten pausoa igongailua erabiltzen hastea izan da. Eta ez da nahikoa.\nBaloratu:Share this:TwitterFacebookLinkedInEmailAtsegin dut:Atsegin dut Kargatzen...\tPost hau Uncategorized atalean eta Atez-ate, birziklaketa, ekologia, Itsasondo, Sasieta, zaborrak laburpen hitzekin publikatua izan da. Gogokoetara gehitzeko lotura iraunkorra.\t← Shawshank, irratia eta musika\nAtez atekoa edo Itsasondoko sistema? -ri erantzun bat\nMaiatza 10, 2012 at 22:04\nErantzun\tNire ustez zaborren kontu honetan zbor asko botatzen ari dira. Ustez, zaborren kudeaketaren prozedura guztia dago aztergai, eta bai baten aldekoak bai beste aldekoak bakarrik ikuspuntu partzialak kaleratzen dituzten (eta horretaz zerbait badakit). Muina jendearen hezkuntza dago, azken finean, gakoa zabor gutxi sortzen datza (hau da gauz berrerabilgarriak gehiago bultzatu), gero sorzen denatik ahalk eta gehien birziklatu (horren gakoa zaborren selekzioan dago), eta birziklatu ezin denarekin, ba….(pilatu edo erre dirudite aukerak). Argi izan behar dugu hondar guztiek inzago direla kutxakorrak. Nire iritziz, errausketa da hondar horiek gehien balioztatzeko sistema, kontuan izanda, gero ere errautak pilatu egin behrko direla horretarako beharko diren toki seguruetan.\nHorrezaz gain argi daukat, tokian tookiko zabor bilketa sistema bat izango dela onena, eta unidade urbanistiko batzuentzat ona dena, beste batzuentzat txarra izango dela eta alderantziz.\nBaina, benetako iritziaz, potrotaino nago zabor kontuarekin, ezin dut onartu nik zaorbilketaren tasa ordaindu, eta nik egitea zaborraren selekzioa gero Txiringitoen antza duen enpresa pribatu batek (hori bai diru publikoarekin montatutakoa) eramatea onura ekonomiko guztiak. Eta honetan azaldu diren bi aukerak beraieh maisutasuna argi utzi dute, aurrekoek, 30 urtez antolatutako txiringito pilaz (Goi-sistema honetan milaka kasus daude,…) eta oraingoek, (Garbitania eta inguruan duten saiherrimugimendutzat antolotau dituzten zero zabor plataforma guztiek, etab…).\nAh ze tipa ustea bota diat…\nEARRA! RT @iturri: Super Ordorika vs Ruper Ordorika #sarrisarri bit.ly/11xYxQ3 1 hour ago\nOrdiziako Correos-eko bulegoan bezerooi gazteleraz egitea kaka bat da. Baina A-Z-K-A-R idazten jakin ez eta deletreatu beharra lotsagarria. 2 hours ago\nEgusky: zeru oskarbia. Eguzkitsua. #hitzokei #euspikinglish 2 hours ago\n@txargain arrazoi osoa, baina sutzen naute. Lagun batek zera esaten du: "hoin amak ez dauke kulpaik! Hoik kumeputak die, ez putakumek" 3 hours ago\n@txargain lanean zabiltz? :____( bertsioz osatutako diska izango omen da. "Azukre koxkorrak" 5 hours ago


Konpost taldearen kontzertuarekin, adio Uda Ikastaroei - Goierriko Hitza : Goierriko Hitza\nKonpost taldearen kontzertuarekin, adio Uda Ikastaroei\nAste honetan bukatuko dira Maizpide euskaltegiaren Udako Ikastaroak, eta baita kultur agenda ere. Bihar, Konpost taldeak joko du, plazan.\nMaizpide euskaltegiaren Udako Ikastaroen bukaera ostiralean izango da. Irailaren 13an hasi zuten bi asteko iraupeneko seigarren eta azken ikastaldia. Ikastaroekin batera, kultura agenda ere agortuko da. Gasteizko Konpost musika taldearen kontzertua antolatu dute, Lazkaoko plazan, bihar 19:00etan hasita.